ครม. ไฟเขียว MOU ขยายความร่วมมือพลังงาน “ไทย-ลาว” เพิ่มกรอบรับซื้อไฟแตะ 10,500MW
ครม. ไฟเขียว MOU ขยายความร่วมมือด้านพลังงาน “ไทย-ลาว” เพิ่มกรอบรับซื้อไฟอีก 1,500MW เป็น 10,500MW จากเดิม 9,000MW
ครม. ไฟเขียว MOU ขยายความร่วมมือด้านพลังงาน “ไทย-ลาว” เพิ่มกรอบรับซื้อไฟเป็น 10,500MW จากเดิม 9,000MW
1 มี.ค. 2565

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบร่างบันทึกความเข้าใจความร่วมมือในการพัฒนาไฟฟ้า ในสาธารณรัฐประชาธิปไตยประชาชนลาว อันเป็นการส่งเสริมความร่วมมือด้านพลังงานระหว่างไทย-ลาว และเป็นการให้ความสำคัญกับการซื้อขายพลังงานสะอาดในภูมิภาค ซึ่งจะช่วยลดผลกระทบด้านสิ่งแวดล้อม และเสริมสร้างโอกาสทางการค้าและการลงทุนระหว่างกัน
โดยจะเป็นการขยายความร่วมมือด้านพลังงานไฟฟ้า จากเดิมที่ลาวมีกำลังการผลิตไฟฟ้าที่ 9,000 เมกะวัตต์ โดยจะเพิ่มกำลังการผลิตอีก 1,500 เมกะวัตต์ รวมเป็น 10,500 เมกะวัตต์ สำหรับจำหน่ายไฟฟ้าให้กับไทย ซึ่งการไฟฟ้าฝ่ายผลิตแห่งประเทศไทย (กฟผ.) จะเป็นผู้รับซื้อไฟฟ้าจากลาว
สำหรับความร่วมมืออื่นๆ ที่จะเกิดจากการลงนามในครั้งนี้ ประกอบด้วย การพัฒนาไฟฟ้าจากแหล่งเชื้อเพลิงความร้อน นอกเหนือจากการผลิตไฟฟ้าจากพลังน้ำ และจะมีการส่งเสริมการพัฒนาระบบโครงข่ายสายส่งไฟฟ้าและระบบการขายปลีกไฟฟ้าในลาวด้วย มีการจัดสรรทรัพยากรน้ำ รวมถึงความร่วมมืออื่นๆ ในการลดการปล่อยคาร์บอน